Source: https://www.rup.ee/pluss/e-ajakiri/04-19-2015/elatise-suuruse-maaramine
Timestamp: 2020-06-03 17:23:52+00:00
Document Index: 989123

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', '§ 105']

Elatise suuruse määramine - Pluss
http://www.riigikohus.ee/?id=11&tekst=RK/3-2-1-56-15
Riigikohtu 03.06.2015 lahend nr 3-2-1-56-15
Isik X (ema) esitas laste (hagejad, lapsed) nimel isiku Y (kostja, isa) vastu hagi, milles palus mõista kostjalt iga hageja kasuks välja miinimumelatis alates 2014. aastast kuni laste täisealiseks saamiseni. Hagiavalduse kohaselt elavad lapsed alates 2014. aastast koos emaga ja sellest ajast alates ei ole isa ülalpidamiskohustust täitnud. Seetõttu tuleb elatis välja mõista ka tagasiulatuvalt enne hagi esitamist. Maakohus rahuldas hagi osaliselt. Kostja esitas apellatsioonkaebuse, mille ringkonnakohus rahuldas. Lapsed esitasid kassatsioonkaebuse.
1. Väär on ringkonnakohtu arusaam, et lapse ülalpidamiseks isalt elatise saamise nõuet lahendades saab lähtuda eeldusest, et ajal, mil laps viibib suhtlemise korra alusel isaga, kannab isa kõik lapse ülalpidamise kulud sel ajavahemikul. Elatise suurust ei saa määrata üksnes selle järgi, kui palju aega veedab laps ühe või teise vanema juures, vaid tuleb tuvastada, kui suured on kummagi vanema kulud lapse vajaduste rahuldamiseks sel ajal ning kas tehtavate kulude suurus vastab vanema ülalpidamiskohustuse ulatusele või tuleb tal lisaks maksta vastavalt oma kohustuse ulatusele ka elatist.
2. Seega peab kohus elatise suuruse määramisel tegema kindlaks, kui suured on mõlema vanema igakuised kulutused lapse vajaduste rahuldamiseks ning millised lapse vajaduste rahuldamiseks tehtavad kulutused kannab lapsest lahus elav vanem ise sel ajal, mil laps viibib tema juures. Seejuures saab kohus ülalpidamiseks kohustatud vanema vastavat väidet arvestada elatise suuruse kindlaksmääramisel üksnes siis, kui vanem neid asjaolusid tõendab.
3. Sellise nõude puhul tuli maakohtul asja õigeks lahendamiseks juhtida menetlusosaliste tähelepanu vajadusele tõendada lapse kõigi ülalpidamiskulude suurus, kuid maakohus seda ei teinud. Samuti jättis maakohus põhjendamatult tuvastamata kummagi vanema osa suuruse laste ülalpidamise kulude kandmisel.
4. PKS-i § 105 lg 3 kohaselt peavad vanemad lapse ülalpidamiseks vajaliku kulu katmiseks võrdväärse sissetuleku ja varalise seisundi korral andma lapsele võrdsetes osades ülalpidamist, vanemate erineva sissetuleku ja varalise seisundi korral osaleb aga kumbki vanem lapse ülalpidamises vastavalt vanemate sissetulekute ja varalise seisundi proportsioonile.